b'\n_START_ARTICLE_\nTrokrpi javor\n_START_SECTION_\nOpis\n_START_PARAGRAPH_\nVrstno ime je to drevo dobilo po mestecu Montpellier v Franciji._NEWLINE_Trokrpi javor zraste povpre\xc4\x8dno od 6-7 metrov visoko, izjemoma pa celo do 20 m in ima veliko in \xc5\xa1iroko kro\xc5\xa1njo. Deblo drevesa je ravno, pokrito pa je s sivo rumeno skorjo, ki je pri mladih drevesih gladka, pri starih pa podol\xc5\xbeno razpoka. _NEWLINE_Mladi poganjki so rde\xc4\x8de sive barve, tanki in gladki. Iz njih se razvijejo listi, ki so od vseh vrst javorov najmanj\xc5\xa1i, saj dose\xc5\xbeejo le od 3-6 cm v dol\xc5\xbeino in 3-7 cm v \xc5\xa1irino. Name\xc5\xa1\xc4\x8deni so na 2-5 cm dolge peclje. Usnjati gladki listi so trokrpi, o \xc4\x8demer pri\xc4\x8da \xc5\xbee slovensko ime rastline, po zgornji strani so svetle\xc4\x8de zeleni, na spodnji pa temnej\xc5\xa1e zeleni._NEWLINE_Dvospolni cvetovi so majhni, zelenkasto rumeni in zdru\xc5\xbeeni v majhna socvetja. Drevo zacveti pred olistanjem, iz oplojenih cvetov pa se razvijejo krilata 2-3 cm dolga vise\xc4\x8da semena, ki rastejo v paru. Krila so obrnjena navzdol, na bazi pa so zo\xc5\xbeana.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nTrokrpi javor je raz\xc5\xa1irjen po celi ju\xc5\xbeni Evropi od Pirenejev do Male Azije in v Severni Afriki. Uspeva na svetlih mestih in dobro prena\xc5\xa1a su\xc5\xa1o. Razmno\xc5\xbeuje se s semeni, ki jih razna\xc5\xa1a veter. Najbolje uspeva na apnen\xc4\x8dasti in skalnati podlagi._NEWLINE_Les trokrpega javora je med vsemi vrstami javora najtr\xc5\xa1i in najgostej\xc5\xa1i. Les je rde\xc4\x8dkaste barve in nima ve\xc4\x8dje gospodarske vrednosti. Najve\xc4\x8d ga sadijo v \xc5\xbeive meje in kot okrasno drevo.'